Ynet

היסטוריה

ynet הושק, לאחר תקופת הרצה, ב-6 ביוני 2000. המנהל הראשון היה מוטי שוורץ. העורך הראשון, זאב חספר, פרש חודשים ספורים לאחר ההשקה. במקומו מונה לעורך ראשי יון פדר, ובהובלתו הפך לאתר הישראלי הנצפה ביותר (מובילים לפניו בישראל חמישה אתרים שאינם ישראלים). סגנו של פדר, ערן טיפנברון, החליף אותו כעורך הראשי ביוני 2013. במרץ 2016 החליף אמנון מרנדה את טיפנברון, ובאוקטובר 2017 חזר פדר לתפקיד העורך הראשי.
מנכ"ל ynet הוא אבי בן טל מאז סוף 2007. קודם לכן שימש בתפקיד יעקב נצר.
האתר הושק עם ארבעה מדורים (חדשות, כלכלה, ספורט, דעות). בין השנים 2000–2004 נוספו לאתר שאר מדוריו, בהם ערוצי התרבות והבידור, ערוץ רכילות (ששנים אחר-כך הופרד למותג Pplus), הבריאות, הדיגיטל, הצרכנות, החופש ועוד. בנוסף כולל האתר ערוץ קהילות עם פורומים, ואנציקלופדיה בתשלום.
האתר פתוח חינם לגולשים, פרט לאנציקלופדית ynet שהשימוש בה כרוך בתשלום. במהלך השנים 2004 ו-2005 נעשה ניסיון לגבות דמי מנוי מגולשים שנמצאו מחוץ לישראל (בתמורה לקבלת אתר נקי מפרסומות). המהלך הופסק במרץ 2005.
בקיץ 2005, במהלך ההתנתקות, החל האתר לשלב צילומי וידאו מהשטח. ב-9 בדצמבר 2009 העביר האתר, לראשונה באינטרנט הישראלי, שידור חי של מופע שלם: הופעתה של נינט טייב במועדון הבארבי בתל אביב. ב-18 באוקטובר 2011, יום שחרורו של גלעד שליט, הפעיל האתר מערך שידורים חיים מורכב, מכמה מוקדי שידור. שנה לאחר מכן, ב-6 בנובמבר 2012, חנך האתר אולפן טלוויזיה בליל הבחירות לנשיאות ארצות הברית 2012.
בחודש ינואר 2007 בחר איגוד המפרסמים בישראל את העורך הראשי של ynet, יון פדר, לאיש השיווק של החודש. בנימוקים לבחירה ציין האיגוד כי "ynet נתפס כמדיום ארצי לגיטימי ושווה ערך למדיה ארצית אחרת כגון חדשות ערוץ 2, ידיעות אחרונות, או גלי צה"ל".
ב-2008 הושק יישומון של האתר לטלפונים חכמים.
ב-1 בינואר 2012 החל האתר לספק מבזקי חדשות בתחנות הרדיו האזורי רדיו ירושלים, רדיו חיפה, רדיו תל אביב, גלי ישראל ושתי תחנות רדיו דרום.
בעקבות הבחירות לכנסת העשרים כתב אתר "העין השביעית" שבמערכת הבחירות התאפיין האתר בביקורת כלפי בנימין נתניהו ובתמיכה ביריביו.
בפברואר 2019 החל האתר להציג גם כתבות המיועדות למנויים בלבד, במסגרת הקרויה "+ynet".

דף הפייסבוק של ynet

דף הפייסבוק של ynet הוא דף החדשות הגדול בישראל. הדף חצה את מיליון הלייקים בחודש פברואר 2017.
דף הפייסבוק "ynetnews" מפרסם ידיעות באנגלית. בפברואר 2017 היו לדף כ-320 אלף לייקים.

אתרי משנה

לצד האתר בעברית, מפעיל ynet גם אתר בשפה האנגלית בשם "ynetnews" שמתמקד בעיקר בחדשות ובפרשנות. בספטמבר 2019 הצטרף אליו גם אתר "ynetespanol" בספרדית. בעבר פעל גם אתר משנה בערבית (בשם "arabynet"), אך פעילותו של זה הופסקה ב־6 במאי 2005 מטעמי כדאיות.
בשנת 2008 העלה ynet את אתר Mynet שמתמקד בחדשות מקומיות, וכולל, בצד עדכוני החדשות השוטפים בידי כתבי האתר, גם כתבות מכל המקומונים של קבוצת המקומונים ידיעות תקשורת. באותה שנה רכש ynet את אתר המשחקים "נט-גיימס".
ב-2009 רכש האתר את אתר הדרושים AllJobs.
בצד אתרי התוכן הפעיל ynet את שירות הדואר האלקטרוני "ynetmail", אשר נסגר באוגוסט 2011.
ynet מפעיל גם אתרים מסחריים: אתר הלוחות "winwin", אתר לסחר אלקטרוני (ynetshops), אתר למכירת שירותי תיירות (ynetours), אתר למכירת שירותי ביטוח רכב (ynet ביטוח), אתר קופונים ודילים יומיים (BigDeal) אתר למכירת ליטוגרפיות וציורים (ynetart), אתר החתונות myday, אתר הלימודים yschool, אתר צימרים (ynet צימרים) ועוד.
בשנת 2011 רכש ynet כמחצית מזכויות האחזקה בפורטל בעלי המקצוע לבית "המקצוענים".
בשנת 2012 רכש אתר ynet‏ 50% מאתר החדשות החרדי "כיכר השבת".
ב-2013 צורף ל-ynet אתר הנוער "פרוגי". באתר כותבים בני נוער בלבד במדורים שונים כגון חדשות, תרבות ובידור, מוזיקה, ספורט, דיגיטל ואופנה. ב-2014 הושק באתר מדור "על מדים" שעוסק בהכנת נוער לצבא.
בשנת 2015 רכש ynet את אתר הילדים הפופולרי "מיקמק".

בית הדין לאתיקה

ביוני 2011 קיבל בית-הדין לאתיקה של מועצת העיתונות עתירה נגד האתר והכתב אליאור לוי. בית הדין קבע כי הם פרסמו בשל רשלנות דבר שאין בו אמת בכתבה שעסקה במעצר ילד פלסטיני בן 11 בידי שוטרים לאחר שיידה עליהם אבנים. בכתבה נאמר שהשוטרים סירבו לאפשר לאמו של הילד לעלות לניידת, וזאת בזמן שבסרטון שצורף לה ניתן לראות שהם מבקשים מהאם שתתלווה לבנה. בעקבות כך נזף בית הדין בנילונים. נכון ל-2019 הכתבה שבה המידע השגוי ממשיכה להיות מפורסמת באתר.
במאי 2018 פסק בית-הדין שאתר ynet (והעיתון "ישראל היום") הפרו את תקנון האתיקה של מועצת העיתונות, בכך שפרסמו סקרים בנושאים מדיניים ופוליטיים המתבססים על מדגם של האוכלוסייה היהודית בלבד.